Afaceri cu deșeuri. Un operator economic din Timiș, amendat cu 100.000 de lei.
Comisarii Gărzii Naționale de Mediu Comisariatul Județean (GNM CJ) Timiș au efectuat un control la un operator economic care desfășoară activități de colectare și valorificare deșeuri atât de pe piața internă cât și provenite din transferul transfrontalier de deșeuri.
Deoarece echipa de control a constatat faptul că, operatorul economic nu respectă prevederile autorizației de mediu, s-a aplicat sancțiune contravențională în valoare de 100.000 lei și s-a interzis societății transferurile transfrontaliere de deșeuri, până la valorificarea integrală a deșeurilor aflate în stoc.
Totodată a fost notificată APM Timiș în calitate de emitent al actului de reglementare, în vederea suspendării autorizației de mediu, până la remedierea deficiențelor constatate.
"Atragem atenția asupra faptului că nerespectarea de către persoane juridice a prevederilor autorizației/autorizației integrate de mediu în cazul activităților supuse reglementărilor privind protecția mediului constituie contravenţii şi se sancţionează cu amendă de la 7.500 lei (RON) la 15.000 lei (RON), pentru persoane fizice, şi de la 50.000 lei (RON) la 100.000 lei (RON), pentru persoane juridice, iar actul de reglementare se suspendă de catre autoritatea emitentă", au transmis reprezentanții instituției.